ঢাকা, ৯ ডিসেম্বর ২০১৭: আইনসংশ্লিষ্ট পেশাজীবিদের দক্ষতা বৃদ্ধিতে বিদ্যমান দুর্নীতিবিরোধী আইন সঠিকভাবে অধ্যয়ন ও চর্চার বিকল্প নেই। দুর্নীতি সংশ্লিষ্টদের দ্রুত বিচারের আওতায় এনে দৃষ্টান্তমূলক শাস্তির ব্যবস্থা নিশ্চিত করা সম্ভব হলে তা দুর্নীতির বিস্তার রোধে সহায়ক হবে। এজন্য দুর্নীতি প্রতিরোধে সংকল্পবদ্ধ আইন পেশায় সংশ্লিষ্টদের জন্য দুর্নীতি চিহ্নিতকরণ থেকে অভিযোগ গঠন ও শাস্তি নিশ্চিত পর্যন্ত প্রয়োজনীয় তথ্য-প্রমাণ সংগ্রহ ও যুক্তি-তর্ক উপস্থাপন, মামলা পরিচালনা ও গ্রহণে পেশাগত দক্ষতা, সক্ষমতা ও অবকাঠামোগত সুবিধা নিশ্চিত করতে হবে। এছাড়া দুর্নীতির বিরুদ্ধে লড়াইকে বেগবান করার জন্য সরকারকে এমন পরিবেশ নিশ্চিত করতে হবে যেন দুর্নীতি প্রতিরোধে দায়িত্বপ্রাপ্ত সংস্থাসমূহ যেমন দুর্নীতি দমন কমিশন, বিচার বিভাগ, আইন-শৃংখলাবাহিনী যেন ভয়-ভীতির ঊর্ধ্বে উঠে দায়িত্ব পালন করতে পারেন। ট্রান্সপারেন্সি ইন্টারন্যাশনাল বাংলাদেশ (টিআইবি) ও ঢাকা বিশ্ববিদ্যালয়ের আইন অনুষদের ঢাকা বিশ্ববিদ্যালয় মুট কোর্ট সোসাইটি (ডিইউএমসিএস) এর যৌথ উদ্যোগে “ডিইউএমসিএস-টিআইবি দুর্নীতিবিরোধী মুট কোর্ট প্রতিযোগিতা ২০১৭”-এ অংশগ্রহণকারীবৃন্দ এ পর্যবেক্ষণসমূহ তুলে ধরেন। সারাদেশের বিভিন্ন বিশ্ববিদ্যালয়ের আইন বিভাগের শিক্ষার্থীদের প্রাণবন্ত যুক্তি-তর্ক উপস্থাপনার মধ্য দিয়ে আজ তিন দিনব্যাপী অনুষ্ঠিত এ প্রতিযোগিতার সমাপ্তি ঘটে।